ཀུན་སློང་དང་འབྲེལ་བའི་མྱོང་ཚོར་ཤུགས་ཆེན་པོ་ཞིག་ཡོང་གི་ཡོད་པ་དེའི་ནང་ཕན་པའི་རང་བཞིན་དང༌གནོད་པའི་རང་བཞིན་གྱི་མྱོང་ཚོར་གཉིས་ཀ་ཡོད།དེས་ན་འཚེ་མེད་ཞི་བདེ་ཡོང་བའི་རྩ་བ་ང་ཚོའི་སེམས་ཀྱི་བཟང་པོའི་ཡོན་ཏན་དང་གོམས་གཤིས་ཁག་སོ་སོའི་སེམས་རྒྱུད་ལ་འཇགས་ཐུབ་པ་ཞིག་བྱ་རྒྱུ་དེ་གལ་ཆེན་པོ་ཡིན།བྱམས་བརྩེ་ཞེས་པ་དེ་ཕྱི་ལོགས་ནས་སློབ་ཚན་ཁྲིད་དེ་བསླབ་དགོས་པ་ཞིག་མིན།རང་ཉིད་མ་ལས་སྐྱེས་ཙམ་ཉིད་ནས་བྱམས་བརྩེའི་ཚོར་བ་ཧ་ཅང་ཤུགས་ཆེན་པོ་ཞིག་གི་ཐོག་ནས་འཚར་ལོངས་བྱུང་ཡོད།དཔེར་ན།ཨ་མའམ་མ་ཚབ་བྱེད་མཁན་བསམ་པ་རྣམ་དག་གི་མི་ཞིག་ལ་བརྟེན་ནས་འཚོ་བཞིན་ཡོད་པ་རེད།འོ་མ་འཐུང་མཁན་གྱི་སེམས་ཅན་རྣམས་བྱམས་བརྩེའི་ལྟ་སྐྱོང་གི་འོག་ནས་འཚོ་བ་ལས་བྱམས་བརྩེ་མེད་པའི་གནས་སྟངས་ཤིག་ཏུ་གྱུར་ཚེ་ང་ཚོ་སྐྱེས་ཙམ་ཉིད་ནས་འཆི་རྒྱུ་ལས་གཞན་མེད།ཨ་མའི་པང་དུ་བླངས་ཏེ་བརྩེ་སེམས་དང་འབྲེལ་ནས་སྤྲད་པའི་འོ་མ་དང་།ཚོར་བ་མེད་པའི་འཇིབ་རུའི་ནང་ནས་སྟེར་བའི་འོ་མ་གཉིས་འོ་མ་ཡིན་པ་གཅིག་གྱུར་ཡིན་ཀྱང་།ཕྲུ་གུའི་བསམ་བློའི་འཚར་ལོངས་སོགས་ལ་ཏན་ཏན་ཁྱད་པར་ཡོང་གི་ཡོད།ཨ་མ་མེད་པར་འཇིབ་རུའི་ནང་ནས་འོ་མ་སྤྲད་པས་ཕྲུ་གུའི་ལུས་པོར་ཕན་གྱི་ཡོད་ཀྱང་།ཨ་མས་བྱམས་བརྩེ་དང་འབྲེལ་ནས་ཕྲུ་གུ་པང་དུ་ཉར་ཏེ་འོ་མ་སྟེར་བ་དེས་ཕྲུ་གུའི་བསམ་བློར་ཁྱད་པར་ཆེན་པོ་ཡོང་གི་ཡོད།